SVH นับถอยหลังตลาดทุน
เหลือเพียงแค่ 2 วันเท่านั้น ที่หุ้น SVH จะซื้อขายได้ในตลาดหลักทรัพย์ฯ หลังจากที่ BDMS ของ “หมอเสริฐ” ทำเทนเดอร์ฯ แล้วเสร็จ
เหลือเพียงแค่ 2 วันเท่านั้น ที่หุ้น SVH จะซื้อขายได้ในตลาดหลักทรัพย์ฯ หลังจากที่ BDMS ของ “หมอเสริฐ” ทำเทนเดอร์ฯ แล้วเสร็จ
5 ธ.ค. 2565

เหลือเพียงแค่ 2 วันเท่านั้น ที่หุ้นบริษัท สมิติเวช จำกัด (มหาชน) หรือ SVH จะซื้อขายได้ในตลาดหลักทรัพย์ฯ หลังจากที่บริษัท กรุงเทพดุสิตเวชการ จำกัด (มหาชน) หรือ BDMS ของ “หมอเสริฐ”-นายแพทย์ปราเสริฐ ปราสาททองโอสถ ทำเทนเดอร์ฯ แล้วเสร็จ ซึ่งตามเงื่อนไขต้องเพิกถอนหุ้น SVH ออกจากตลาดหลักทรัพย์ฯ ในวันที่ 8 ธ.ค. 2565 นี้…
สิ่งที่น่าสนใจ ยังเหลือหุ้นอีกก้อนหนึ่งที่ยังไม่ได้ขายให้กับ BDMS ราว 1,147,630 หุ้น จากจำนวน 4,235,967 หุ้น หรือคิดเป็น 4.24% ที่ BDMS ต้องการจะซื้อ เพื่อให้ได้สัดส่วนการถือหุ้นครบ 100%…แต่ปรากฏว่ามีคนขายแค่ 3,088,337 หุ้นเท่านั้น คิดเป็น 3.09%
ส่งผลให้ BDMS ปิดสถานะก่อนจะนำหุ้น SVH ออกจากตลาดด้วยการถือจำนวน 98,852,370 หุ้น คิดเป็น 98.85%…
ในขณะที่ชนกลุ่มน้อยที่ถือหุ้น SVH จะมีเวลาตัดสินใจแค่ 2 วันเท่านั้น ว่าจะเอายังไงต่อไป..? ซึ่งมีแค่ 2 ทางให้เลือก
ทางเลือกแรก ต้องรีบขายภายใน 2 วันนี้ หรือก่อนปิดตลาดฯ ในวันที่ 7 ธ.ค. 2565 ซึ่งเป็นวันสุดท้ายที่เปิดให้ซื้อขาย..!!
ส่วนอีกทางเลือก ถ้าไม่ขาย ไม่ทำอะไรเลย ก็ต้องยอมรับสภาพถือหุ้นยาวไป เพราะถ้าจะขายหลังจากวันที่ 7 ธ.ค. จะขายยากแล้ว
แต่ถ้าดูจากงบของ SVH ในช่วง 4 ปีที่ผ่านมา ก็แจ่มแมวอยู่นะ โดยปี 2561 มีรายได้รวม 12,018 ล้านบาท กำไรสุทธิ 1,862 ล้านบาท อัตรากำไรสุทธิ 16.34% ส่วนปี 2562 มีรายได้รวม 12,796 ล้านบาท กำไรสุทธิ 2,001 ล้านบาท อัตรากำไรสุทธิ 16.54% ถัดมาปี 2563 มีรายได้รวม 10,475 ล้านบาท กำไรสุทธิ 1,447 ล้านบาท อัตรากำไรสุทธิ 14.71% และปี 2564 มีรายได้รวม 11,018 ล้านบาท กำไรสุทธิ 1,491 ล้านบาท อัตรากำไรสุทธิ 14.28%
ส่วนงวด 9 เดือนแรกปี 2565 มีรายได้รวม 10,273 ล้านบาท กำไรสุทธิ 1,833 ล้านบาท อัตรากำไรสุทธิ 20.63%
รวมทั้งย้อนดูประวัติการจ่ายเงินปันผล ซึ่งยีลด์เฉลี่ยอยู่ที่ 3-4% ต่อปี ก็ถือเป็นหุ้นปันผลดีตัวหนึ่งเลยนะ
ดังนั้น แม้ SVH จะออกจากตลาดฯ ไปแล้ว ก็น่าจะยังจ่ายเงินปันผลงามอยู่หนา (เชื่อเถอะว่า BDMS ในฐานะผู้ถือหุ้นใหญ่ ต้องรีดปันผลจาก SVH แหง ๆ)
นั่นแปลว่า ชนกลุ่มน้อยที่ยังถือหุ้น SVH อยู่ ก็จะได้รับเงินปันผลไปด้วย…
เอ๊ะ…จะเป็นเพราะสาเหตุนี้หรือเปล่าน้อ..? ที่ทำให้คนกลุ่มนี้กอดหุ้น SVH แน่น ไม่ยอมคายออกมา แม้ BDMS ใจป้ำตั้งโต๊ะรับซื้อที่ 480 บาทต่อหุ้น ซึ่งสูงกว่าราคาในกระดานก็ตาม เพราะเมื่อกดเครื่องคิดเลขดูแล้ว นอนกินเงินปันผลคุ้มกว่าเยอะ..!??
ส่วนที่หลายคนสงสัยว่า ทำไม BDMS ต้องเอา SVH ออกจากตลาดด้วยล่ะ..?
ถ้าให้เดาอาจเป็นเพราะ 1) ถ้า SVH ยังอยู่ในตลาดฯ…BDMS ในฐานะผู้ถือหุ้นใหญ่ ต้องแบกค่าใช้จ่าย 2 ขาด้วยกัน ทั้งของตัวบริษัทเอง และของ SVH
และ 2) เวลาจะทำอะไรกับ SVH ก็ต้องขอผู้ถือหุ้นตามเกณฑ์ของตลาดหลักทรัพย์ฯ เสียก่อน โดยเฉพาะถ้ามีรายการที่เกี่ยวโยงกัน ด้วยกฎเกณฑ์ของตลาดทรัพย์ฯ อาจจะไม่เอื้อในแง่ความคล่องตัว แต่พอ SVH ออกจากตลาดฯ ปุ๊บ ก็จะสะดวกโยธินปั๊บ จะทำอะไรก็ง่ายขึ้น…
อ้อ…อีกเหตุผลน่าจะเป็นการจัดสตรักเจอร์ใหม่ของกลุ่ม BDMS ด้วยล่ะมั้ง
ก็ถือเป็นการปิดฉาก SVH กับตลาดทุนไปโดยปริยาย..!!
ส่วนถ้าถามว่า SVH จะมีโอกาสกลับเข้าตลาดฯ อีกอ๊ะป่าว..?
อันนี้ตอบยากจริง ๆ ขึ้นอยู่กับการวางหมากธุรกิจของ “หมอเสริฐ” แล้วล่ะ…
…อิ อิ อิ…